Id-Deciżjoni tal-Kummissjoni
ta’ l-24 ta’ Frar 2000
li tistabbilixxi regolamenti ddettaljati sabiex tiġi applikata d-Direttiva tal-Kunsill 97/78/EC li tirrigwarda t-transitu tal-prodotti ta’ origini mill-annimali minn pajjiż terz għall-ieħor bit-triq biss fil-Komunità Ewropea
(innotifikata fid-dokument numru Ċ(2000) 468)
(Test b’rilevanza għaż-ŻEE)
(2000/208/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterenarji fuq il-prodotti li jidħlu fil-Komunità minn pajjiżi terzi [1], u b’mod partikolari l-Artikolu 11(4),
Billi:
(1) Huwa meħtieġ li jiġu adottati bħala prijorità, sabiex jiġi evitat kull dewmien bla meħtieġ għall-kummerċ, ir-regoli sabiex joħorġu prodotti ta’ oriġini mill-annimali li jkunu fit-transitu mill-Komunità Ewropea bit-triq minn pajjiż terz għal pajjiż terz ieħor.
(2) Dawn ir-regolamenti japplikaw biss rigward l-Artikolu 11(2)(e) tad-Direttiva 97/78/KE għall-proċeduri tat-transitu fil-Komunità bit-triq.
(3) Huwa importanti illi l-uffiċjal veterinarju responsabbli mill-ispezzjonji fuq post fuq fruntiera li jirċievi oġġetti fit-transitu għall-ħruġ mill-Komunità jiġi mgħarraf bil-kunsinni li jaslu fil-ħinijiet kollha imma speċjalment b’dawk li jaslu barra mill-ħinijiet tax-xogħol tal-post ta’ l-ispezzjon fuq il-fruntiera.
(4) Huwa importanti li jiġu speċifikati l-kontrolli li jridu jitwettqu fuq il-post ta’ l-ispezzjon fuq il-fruntiera dwar il-ħruġ sabiex tiġi vverifikata minn fejn tkun ġejja l-kunsinna.
(5) Huwa importanti wkoll li tiġi tispeċifika l-kategorija ta’ l-approvazzjoni tal-post ta’ l-ispezzjon fuq il-fruntiera dwar il-ħruġ biex jiġi żgurat illi l-personal li jkun jaħdem hemmhekk ikun familjari mal-prodotti li jiġu ppreżentati biex ikunu eżaminati.
(6) Huwa meħtieġ illi jkun hemm avviċinament armonizzat għall-eżami tal-kunsinni hekk ippreżentati u għall-annotazzjoni tad-dokumenti li jkunu qegħdin jintbagħtu lura lill-post ta’ l-ispezzjoni fuq il-fruntiera rigward id-dħul.
(7) Ġiet imlestija u mdaħħla deroga li tirrigwarda l-personal li jagħmel il-kontrolli fil-postijiet fuq il-fruntiera approvati biss għall-kontrolli fuq il-prodotti mill-ħut.
(8) Din id-Deċiżjoni trid tapplika b’mod separat mill-arranġamenti operattivi midħula għalihom mill-Komunità ma’ pajjiżi terzi partikolari skond ftehimijiet internazzjonali aċċettati.
(9) Il-miżuri pprovvduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Meta jiġi applikat l-Artikolu 11 tad-Direttiva 97/78/KEC u b’mod partikolari l-Artikolu 11(2)(e) tagħha għandhom japplikaw ir-regolamenti li ġejjin fil-każ tat-transitu tal-prodotti ta’ origini mill-annimali li jaqsmu l-Komunità Ewropea bit-triq minn pajjiż terz għal pajjiż terz ieħor.
Artikolu 2
Il-post ta’ l-ispezzjon fuq il-fruntiera msemmi fl-Artikolu 11(2)(e) ta’ Direttiva 97/78/KE jrid ikun:
- għall-prodotti mill-ħut, il-postijiet kollha ta’ l-ispezzjon fuq il-fruntiera li jidhru fil-lista stabbilita bid-Deċizjoni tal-Kummissjoni 97/778/KE [2] (kif emendata),
- għall-prodotti l-oħra li joriġinaw mill-annimali mhux riferiti fl-ewwel inċiż, il-postijiet kollha ta’ l-ispezzjon fuq il-fruntiera msemmija fl-ewwel inċiż bl-eċċezzjoni ta’ dawk li jkunu approvati biss għall-ispezzjon tal-prodotti mis-sajd.
Artikolu 3
L-uffiċjal veterinarju, jew fil-każ tal-prodotti mill-ħut jew il-veterinarju uffiċjali jew l-aġent iddeżinjat maħtur mill-awtorità kompetenti, għandhom ikunu responsabbli li jaraw illi jiġu mwettqa l-kontrolli meħtieġa fuq il-post ta’ l-ispezzjon fuq il-fruntiera rigward il-ħruġ fuq il-kunsinni li joħorġu mill-Komunità taħt din id-dispożizzjoni. Il-kontrolli jridu jikkonfermaw illi l-kunsinna rċevuta tikkonforma ma’ dik mibgħuta mill-post ta’ l-ispezzjoni tal-fruntiera rigward id-dħul, u li taqbel mat-tagħrif mogħti lilha fiċ-ċertifikat li jakkumpanja l-kunsinna skond il-mudell muri fl-Annex B tad-Deċiżjoni tal-Kummissjoni 93/13/KEE [3].
Artikolu 4
Mat-tkomplija tal-kontrolli, iċ-ċertifikat imsemmi fl-Artikolu 5(1) tad-Direttiva 97/78/KE li jakkumpanja l-kunsinna irid jiġi annotat bil-kliem, "formalitajiet tal-ħruġ mill-KE, u kontrolli magħmula fuq oggetti fit-transitu, ikkonfermati skond l-Artikolu 11(2)(e) tad-Direttiva 97/78/KE", ittimbrat bit-timbru tal-post ta’ l-ispezzjoni fuq il-fruntiera, mogħti d-data, u mbagħad iffirmat mill-uffiċjal veterinarju jew, fil-każ ta’ prodotti mill-ħut, mill-uffiċjal veterinarju jew mill-aġent iddeżinjat maħtur mill-awtorità kompetenti.
Artikolu 5
Din id-Deciżjoni għandha tapplika mingħajr preġudizzju għal kull arranġament midħul għalih mill-Komunità taħt kull ftehim aċċettat internazzjonalment ma’ pajjiżi terzi.
Artikolu 6
Id-Deċiżjoni preżenti għandha tibda tapplika mill-1 ta’ April 2000.
Artikolu 7
Din id-Deciżjoni hija indirizzata lill-Istati Membri.
Magħmula fi Brussel, fl-24 ta’ Frar 2000.